Pähklipureja
"Pähklipureja" (vene keeles Щелкунчик, Štšelkuntšik) on klassikaline ballett kahes vaatuses. Balleti muusika on loonud Pjotr Tšaikovski ning algse koreograafia autorid on Marius Petipa ja Lev Ivanov. See on Tšaikovski kolmas ja viimane ballett, millele ta muusika on loonud. Balleti sündmustik põhineb osaliselt saksa kirjaniku E. T. A. Hoffmanni jutustusel "Pähklipureja ja hiirekuningas" (1816). "Pähklipureja" stsenaariumi kirjutamise juures kasutas Petipa põhiliselt Alexandre Dumas vanema ümberjutustust Hoffmanni loost. "Pähklipureja" esietendus 18. detsembril 1892 Peterburis Maria teatris.